พบปะเกษตรกรจังหวัดร้อยเอ็ด ชี้แจงโครงการประกันรายได้เกษตรกรผู้ปลูกข้าว ยืนยัน จ่ายเงินส่วนต่างล็อตแรก 15 ตุลาคมนี้
พบปะเกษตรกรจังหวัดร้อยเอ็ด ชี้แจงโครงการประกันรายได้เกษตรกรผู้ปลูกข้าว ยืนยัน จ่ายเงินส่วนต่างล็อตแรก 15 ตุลาคมนี้นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ พร้อมคณะเดินทางลงพื้นที่จังหวัดร้อยเอ็ด เพื่อชี้แจงนโยบายและรับฟังความคิดเห็นของประชาชน เกี่ยวกับโครงการประกันรายได้เกษตรกรของรัฐบาล โดยนายจุรินทร์ กล่าวยืนยันว่าเกษตรกรจะมีรายได้จากโครงการดังกล่าว 2 ทาง คือ รายได้จากการขายข้าวตามราคาตลาดและเงินส่วนต่างที่รัฐบาลประกันให้โดยโอนเข้าบัญชีเกษตรกรโดยตรงผ่านธนาคารเพื่อการเกษตรและสหกรณ์การเกษตร (ธ.ก.ส.) ซึ่งขณะนี้มีเกษตรกรขึ้นทะเบียนกับกรมส่งเสริมการเกษตร กระทรวงเกษตรและสหกรณ์ และเปิดบัญชีกับธนาคารเพื่อการเกษตรและสหกรณ์การเกษตร หรือ ธ.ก.ส. แล้วจำนวน 4.1 ล้านครัวเรือน โดยการโอนเงินส่วนต่างจะเริ่มโอนเงินงวดแรกในวันที่ 15 ตุลาคม 2562 นี้ ซึ่งจะโอนเงินเข้าบัญชีเกษตรกรที่มีขึ้นทะเบียนโดยตรง พร้อมย้ำว่า ชาวนาไทยที่ขึ้นทะเบียนและปลูกข้าวจริงรวมถึงผู้ประสบภัยน้ำท่วม มีสิทธิ์ที่จะได้รับเงินส่วนต่าง ส่วนมาตรการยกระดับราคาข้าว ขณะนี้ กระทรวงพาณิชย์มีมาตรการเสริมโดยจะดูดซับผลผลิตข้าวเก็บไว้เพื่อไม่ให้ราคาข้าวตกจนส่งผลกระทบถึงชาวนาในช่วงที่มีข้าวออกมาสู่ตลาดปริมาณมาก และยืนยันว่ากระทรวงพาณิชย์จะช่วยเหลือทุกภาคส่วนที่เกี่ยวข้องกับข้าว ตั้งแต่ต้นน้ำ กลางน้ำและปลายน้ำสำหรับการประกันรายได้ จะกำหนดราคาและปริมาณประกันรายได้ ณ ราคาความชื้นไม่เกิน 15% โดยชดเชยเป็นจำนวนตันในแต่ละชนิดข้าว ได้แก่ ข้าวเปลือกหอมมะลิ 15,000 บาทต่อตัน ครัวเรือนละ 14 ตัน , ข้าวเปลือกหอมมะลินอกพื้นที่ 14,000 บาทต่อตัน ครัวเรือนละ 16 ตัน , ข้าวเปลือกเจ้า 10,000 บาทต่อตัน ครัวเรือนละ 30 ตัน , ข้าวเปลือกหอมปทุมธานี 11,000 บาทต่อตัน ครัวเรือนละ 25 ตัน และข้าวเปลือกเหนียว 12,000 บาทต่อตัน ครัวเรือนละ 16 ตัน